text: SAS åbner ny rute i Billund
  18 august 2013 kl. 07.56
  SAS intensiverer nu kampen mod lavprisselskaberne. I morgen tidlig åbner SAS en ny rute.
  Fremover kan passagerne nemlig flyve fra Billund til Arlanda Lufthavn i Stockholm. I forvejen har SAS en rute til Norges hovedstad, Oslo, og med ruten til Stockholm vil SAS øge sit fokus på direkte flyvninger mellem de største byer i Skandinavien.
  - Vi er i Billund Lufthavn glade for den nye rute til Stockholm Arlanda, hvor SAS også tilbyder gode forbindelser ud i verden. Desuden vil øget kapacitet til og fra Sveriges hovedstad give flere muligheder for fritids- og forretningsrejsende til at udnytte turisme- og erhvervspotentialet i begge lande, siger projekt- og udviklingschef Anders Nielsen.
  Med ruten til Arlanda kan man komme til Stockholm fra Billund to gange dagligt - seks dage om ugen.
  